33 vuurwapens verdwyn spoorloos uit polisiestasies in Wes-KaapArgieffoto Fikile Mbalula, minister van polisie, het sy kommer uitgespreek ná berigte dat 33 vuurwapens uit die Bellville- en Mitchell’s Plain-polisiestasies verdwyn het. Vuyo Mhaga, woordvoerder vir Mbalula, het gesê daar kon nie rekenskap gegee word vir 18 vuurwapens wat as bewysstukke in ’n hofsaak ingehandig is in die Bellville polisiestasie nie. “15 staatsuitgereikte wapens word ook vermis,” het Mhaga gesê. Die Valke ondersoek die saak. “Dit is die wapens wat in die hande van bendes beland en die lewens van soveel jongmense verwoes,” het Mbalula gesê. Mbalula het ’n beroep op die Valke gedoen om die ondersoek spoedig af te handel. “Polisiestasies is veronderstel om ’n veilige hawe vir almal te wees. Geweld wat basies van binne die polisie se range geborg word, kan nie geduld word nie,” het Mbalula laat hoor.